b'\n_START_ARTICLE_\nLahti Aqua\n_START_SECTION_\nVedentuotanto\n_START_PARAGRAPH_\nLahden seudulla sijaitsevien pohjavesialueiden m\xc3\xa4\xc3\xa4r\xc3\xa4 on valtakunnallisesti merkitt\xc3\xa4v\xc3\xa4. Lahti saa vetens\xc3\xa4 p\xc3\xa4\xc3\xa4asiassa it\xc3\xa4-l\xc3\xa4nsisuuntaisen Salpaussel\xc3\xa4n ja pohjois-etel\xc3\xa4suuntaisen pitkitt\xc3\xa4isharjun muodostamasta pohjavesialueesta, niin kutsutusta Vesij\xc3\xa4rvi-Laune -ruhjeesta. Vesijohtovesi Lahden alueella on hyv\xc3\xa4laatuista pohjavett\xc3\xa4. _NEWLINE_K\xc3\xa4yt\xc3\xb6ss\xc3\xa4 olevia vedenottamoita on Lahdessa 12 ja Hollolassa kuusi. N\xc3\xa4iden lis\xc3\xa4ksi vett\xc3\xa4 johdetaan Hollolan-Lahden vesilaitoskuntayhtym\xc3\xa4n kolmelta vedenottamolta. Vuonna 2016 tuotetun talousveden m\xc3\xa4\xc3\xa4r\xc3\xa4 oli noin 9,4 milj. m\xc2\xb3.\n_START_SECTION_\nJ\xc3\xa4tevedenpuhdistus\n_START_PARAGRAPH_\nLahti Aquan toiminta-alueella on yhteens\xc3\xa4 nelj\xc3\xa4 j\xc3\xa4tevedenpuhdistamoa. Vuonna 2016 Kariniemen ja Ali-Juhakkalan puhdistamoilla k\xc3\xa4siteltiin yhteens\xc3\xa4 10,8 milj. m\xc2\xb3 j\xc3\xa4tevett\xc3\xa4, josta 48 prosenttia Kariniemess\xc3\xa4 ja 43 prosenttia Ali-Juhakkalassa. Nastolan puhdistamolla k\xc3\xa4sitelt\xc3\xa4v\xc3\xa4 j\xc3\xa4tevesim\xc3\xa4\xc3\xa4r\xc3\xa4 oli 1,1 milj. m\xc2\xb3, mik\xc3\xa4 oli yhdeks\xc3\xa4n prosenttia kokonaisj\xc3\xa4tevesim\xc3\xa4\xc3\xa4r\xc3\xa4st\xc3\xa4. Lis\xc3\xa4ksi Hollolan H\xc3\xa4meenkoskella on puhdistamo, jossa k\xc3\xa4siteltiin j\xc3\xa4tevett\xc3\xa4 56 t m\xc2\xb3. \xc2\xa0J\xc3\xa4tevedest\xc3\xa4 poistetaan mekaanisesti hiekka ja kiinte\xc3\xa4t j\xc3\xa4tteet, biologisesti orgaaninen aines ja typpi sek\xc3\xa4 kemiallisesti fosfori. Puhdistetut j\xc3\xa4tevedet johdetaan molemmilta puhdistamoilta Porvoonjokeen. Puhdistamoissa poistetaan orgaanista ainetta, fosforia ammoniumtyppe\xc3\xa4, kiinteit\xc3\xa4 aineita yli 95 prosenttisesti._NEWLINE_Lahti Aqua seuraa Porvoonjoen sek\xc3\xa4 Teuronjoen veden laatua viranomaisten hyv\xc3\xa4ksym\xc3\xa4n tarkkailuohjelman mukaisesti. Lahti Aquan puhdistamien j\xc3\xa4tevesien kuormitus Porvoonjokeen on pienentynyt puhdistamoiden korkean reduktioasteen ansiosta. Lahti Aquan puhdistamien j\xc3\xa4tevesien aiheuttama bakteerikuormitus Porvoonjoessa on laskenut sen j\xc3\xa4lkeen, kun veden hygienisointi aloitettiin. Hygienisointi tapahtuu UV-valolla ja sen teho ulosteper\xc3\xa4isten bakteerien poistamisessa on l\xc3\xa4hes 100 prosenttia._NEWLINE_J\xc3\xa4tevedenk\xc3\xa4sittelyss\xc3\xa4 syntyv\xc3\xa4\xc3\xa4 lietett\xc3\xa4 m\xc3\xa4d\xc3\xa4tet\xc3\xa4\xc3\xa4n anaerobisissa olosuhteissa, jolloin suurin osa lietteen orgaanisesta aineksesta hajoaa p\xc3\xa4\xc3\xa4asiassa biokaasuksi eli metaaniksi ja hiilidioksidiksi. Kariniemen ja Ali-Juhakkalan j\xc3\xa4tevedenpuhdistamoissa lietteenk\xc3\xa4sittelyss\xc3\xa4 syntyv\xc3\xa4 biokaasu hy\xc3\xb6dynnet\xc3\xa4\xc3\xa4n l\xc3\xa4mmitysenergiana. Biokaasua muodostui vuonna 2016 yhteens\xc3\xa4 2,6 milj. m\xc2\xb3, josta tuotettiin l\xc3\xa4mmitysenergiaa 15\xc2\xa0409 MWh. Tuotetusta energiasta 51 prosenttia k\xc3\xa4ytettiin puhdistamoiden l\xc3\xa4mmitykseen ja loput johdettiin Lahti Energian kaukol\xc3\xa4mp\xc3\xb6verkkoon.'